Folketing
2006-01-18

Jeg vil for en kort stund prøve at spille med på statsministerens præmisser om, at det er en fejl, der er sket her. Statsministeren sagde i et tidligere svar, at ingen, der havde været til stede ved samrådet, kunne være i tvivl om, hvad det var, der var blevet sagt, og det er fuldstændig rigtigt. Vi var alle sammen af den opfattelse, at videnskabsministeren rent faktisk udtrykte tvivl om regeringens politik, og at videnskabsministeren faktisk sagde, at det havde været klogere at ændre eksamensbekendtgørelsen og opstramme gruppeeksamen frem for helt at forbyde den. Vi var alle sammen af den opfattelse. Den eneste, der ikke kan huske, hvad der blev sagt, er åbenbart videnskabsministeren selv, og vil statsministeren drage konsekvensen af, at han har en minister, der ikke kan huske, hvad han selv har sagt? Og vil statsministeren drage konsekvensen af, at han har en minister, som ikke udtrykker det, som er regeringens politik?